b'\n_START_ARTICLE_\nEsdeveniments internacionals a Barcelona\n_START_PARAGRAPH_\nBarcelona ha estat escenari, des de finals del segle XIX, d\'importants esdeveniments internacionals, especialment en els camps de la cultura, l\'economia i l\'esport. Alguns d\'ells no nom\xc3\xa9s han contribu\xc3\xaft a dinamitzar l\'economia de la ciutat i projectar la seva imatge internacionalment, sin\xc3\xb3 que han incidit directament en l\'organitzaci\xc3\xb3 urban\xc3\xadstica de la ciutat. En aquest sentit, es considera que els tres esdeveniments internacionals m\xc3\xa9s rellevants que han tingut lloc a Barcelona s\xc3\xb3n, per ordre cronol\xc3\xb2gic, l\'Exposici\xc3\xb3 Universal de 1888, l\'Exposici\xc3\xb3 Internacional de 1929, i els Jocs Ol\xc3\xadmpics de Barcelona 1992._NEWLINE_A m\xc3\xa9s, tamb\xc3\xa9 han passat a la hist\xc3\xb2ria de la ciutat la celebraci\xc3\xb3 del Congr\xc3\xa9s Eucar\xc3\xadstic Internacional a 1952, dels Jocs del Mediterrani de 1955, i del F\xc3\xb2rum Universal de les Cultures l\'any 2004._NEWLINE_Barcelona ha estat especialment prol\xc3\xadfica en acollir un gran nombre d\'esdeveniments esportius i musicals. A m\xc3\xa9s, l\'activitat de la Fira de Barcelona l\'ha convertit en escenari d\'importants fires i congressos de tots els \xc3\xa0mbits del m\xc3\xb3n econ\xc3\xb2mic._NEWLINE_Els esdeveniments de car\xc3\xa0cter pol\xc3\xadtic han estat molt menors en no ser capital d\'estat, encara que en l\'\xc3\xbaltima d\xc3\xa8cada, despr\xc3\xa9s de les millores que els Jocs Ol\xc3\xadmpics van deixar a la ciutat (transports, seguretat, allotjament ...), Barcelona ha estat escenari d\'importants esdeveniments com la primera "Confer\xc3\xa8ncia Euromediterr\xc3\xa0nia" de 1995, la reuni\xc3\xb3 del Banc Mundial el juny de 2001, la Cimera de Caps d\'Estat en el Consell d\'Estat de la Uni\xc3\xb3 Europea de mar\xc3\xa7 de 2002, o la Cimera Euromediterr\xc3\xa0nia de novembre de 2005.'